Skokverslag bekend oor korrupsie by Jhb-hoërskoolPanyaza Lesufi, LUR vir onderwys in Gauteng. Foto: Twitter Panyaza Lesufi, LUR vir onderwys in Gauteng, het Maandag die bevindinge van ŉ forensiese ondersoek by die skool bekendgemaak. Die beheerraad wat verantwoordelik gehou word, was van 2012 tot middel-2014 in beheer by die skool. Lesufi het gesê die Glenvista High School is die korrupste skool wat hy nóg teëgekom het en dat hy die hoof van die departement gevra het om ondersoek in te stel of dit ŉ neiging by “veral voormalige model-C skole” is. Hy het gesê hierdie skole is beter befonds as openbare skole en dat die departement voormalige model C-skole sal teiken oor die groot bedrae geld wat betrokke is. Lesufi kon nie die presiese bedrag noem wat by Glenvista High School vermors is nie, maar het gesê dit was “miljoene”. Dié openbare skool wat in 1988 op die been gebring is, het ŉ jaarlikse begroting van R24 miljoen. Die ondersoek is van stapel gestuur nadat fluitjieblasers die owerhede in 2013 in kennis gestel het van beweerde korrupsie en finansiële wanbestuur by die skool. Die departement het die forensiese ouditeurs KPMG aangestel om die bewerings te ondersoek. Volgens die verslag het die voormalige beheerraad meer as een bankrekening gehad sonder goedkeuring van die departement soos deur die Suid-Afrikaanse Skolewet vereis word. “Dit was onwettig om dit te doen. Volgens ons jongste inligting was daar agt verskillende rekeninge vir die skool,” het Lesufi gesê. Betalings is namens die voormalige skoolhoof gemaak deur skoolfondse te gebruik. Dit het ingesluit heffings vir sy vakansiehuis, betalings vir die installering van ’n motorafdak en ’n jagtog. Tyddeel wat aan die skool geskenk is, is nie vir fondsinsameling gebruik soos versoek nie, maar aan personeel opgeveil wat nie eers die heffings wat die skool daarvoor moes betaal, gedek het nie. Vliegkaartjies is gekoop vir die skoolhoof se persoonlike gebruik sonder die goedkeuring van die beheerraad. Die uitgawe is valslik as deel van die skool se sporttoekenningsuitgawes gedokumenteer. Die voormalige skoolhoof het ook geld geëis vir klasse wat hy nooit gegee het nie. “Hulle het die wet misbruik, wat toegelaat het dat onderwysers vir ekstra klasse kon eis tot hul eie voordeel. Die skoolhoof het vir klasse geëis wat hy nie eers bygewoon het nie,” het Lesufi gesê. Talle onreëlmatighede was ook betrokke by die aanstelling van onderwysers en afrigters by die skool. Daar was geen werwingsbeleid van toepassing by die skool nie en onderwysers is aangestel sonder dat hul agtergrond nagegaan is of hulle vir die poste gekwalifiseer het. “Die voormalige adjunkhoof was verantwoordelik vir die aanstelling van afrigters en het sy dogter as ŉ afrigter aangestel. Hy het homself nie van die proses onttrek om ŉ botsing van belange te voorkom nie. Die aanstelling van afrigters is ook nie deur die beheerraad goedgekeur nie,” het Lesufi gesê. Hy het gesê die departement is in kontak met die Valke om die persone betrokke in hegtenis te neem. “Ons wil hê dat die persone wat betrokke was die geld terugbetaal. Ons sal aanklagte aanhangig maak.”